જોકે દિલ્હીના મુખ્યપ્રધાન કેજરીવાલ અન્ય વિપક્ષી નેતાઓ સાથે મંચ શેર ન કરવા માટે ઓળખાય છે. કુમારસ્વામી મૂંઝવણમાં હતા અને તેઓ જાણતા હતા કે કોંગ્રેસને કેજરીવાલ પ્રત્યે એલર્જી છે, પરંતુ મમતાએ કુમારસ્વામી પર દબાણ ચાલુ રાખ્યું એટલે તેઓ ઇન્કાર કરી શક્યા નહીં, પરંતુ શપથગ્રહણ સમારોહમાં કેજરીવાલને ગેરહાજર જોતાં સમારંભમાં મમતા ભડકી ઊઠ્યા હતાં. જોકે કેજરીવાલ બેંગલુુરુ તો પહોંચી ગયા હતા, પરંતુ સમારોહ સ્થળે જતા રસ્તામાં ટ્રાફિક જામમાં ફસાઈ ગયા હતા. કેજરીવાલે મમતાને વિલંબ માટે ફોનથી જાણ કરી દીધી. એથી મમતા કર્ણાટકના અધિકારીઓ પર ગુસ્સે ભરાયા હતાં કે તેઓએ કેજરીવાલ માટે એસ્કોર્ટ કારની વ્યવસ્થા કેમ ન કરી? મમતા બેનરજી આ બાબતે સમરોહના મંચ પર જ બધા પર વરસી રહ્યાં હતાં. તેમણે આ બાબતે એચ.ડી. દેવગૌડા અને કુમારસ્વામીને પણ ફરિયાદ કરીને કહ્યું કે આ તો દિલ્હીના મુખ્યપ્રધાનનું અપમાન છે. મમતાનો મિજાજ જોઈને બંને પિતા-પુત્ર હાથ જોડીને મમતાને શાંત કરવાના પ્રયાસ કરતા જોવાયા હતા. તમામ પ્રયાસ છતાં કેજરીવાલ વિપક્ષી દિગ્ગજ નેતાઓના ફોટો સેશનમાં પહોંચી શક્યા ન હતા.